ทองปรับลด-คนแห่ซื้อแน่น
นายกสมาคมค้าทองเผยราคาทองปรับลงแรงผิดปกติ เตือนนักลงทุนระมัดระวัง ขณะที่คนแห่ซื้อทองเก็งกำไรแน่น
26 ก.ย. 2554

นายกสมาคมค้าทองเผยราคาทองปรับลงแรงผิดปกติ เตือนนักลงทุนระมัดระวัง ขณะที่คนแห่ซื้อทองเก็งกำไรแน่น




นายจิตติ  ตั้งสิทธิภักดี นายกสมาคมค้าทองคำ กล่าวว่า  ราคาทองคำในประเทศที่ปรับตัวลดลงเนื่องจากราคาทองคำโลกที่ลดลงเนื่องจากนักลงทุนไม่มั่นใจสถานการณ์วิกฤตสหรัฐและยุโรป   และคาดโอกาสที่ราคาทองคำจะปรับตัวลดลงมีอีก เนื่องจากเป็นการปั่นราคาจากกองทุนต่างประเทศ
"ค่าเงินบาทเปลี่ยนแปลง 10สต.จะทำให้มีผลต่อราคาทองประมาณ 80 บาท   ที่ผ่านมาค่าเงินบาทอ่อนค่า 60 สต.มีผลทำให้ราคาทองประมาณ 400 บาท"นายจิตติกล่าว
นายจิตติกล่าวว่า การที่ราคาทองคำปรับตัวลดลงในครั้งนี้ไม่สมเหตุสมผลและผิดปกติ เนื่องจากสหรัฐและยุโรป ยังมีวิกฤตราคาทองคำ ราคาหุ้น และสินค้าโภคภัณฑ์ ราคาตกหมดแต่ทำไมเงินเหรียญสหรัฐแข็งค่าขึ้น  ซึ่งนักลงทุนต้องระมัดระวังการลงทุน  
ทั้งนี้ราคาทองได้ทะลุแนวต้านที่ 1,650 เหรียญสหรัฐต่อออนซ์ และมีแนวโน้มราคาจะปรับมากอยู่ที่ 1,600 เหรียญสหรัฐต่อออนซ์ ทำให้ราคาทองคำขายในประเทศจะอยู่ที่ประมาณ 2.2-2.3 หมื่นบาท 
สำหรับบรรยายกาศการซื้อขายทองในย่านเยาวราช มีประชาชนจำนวนมากมาเข้าแถวซื้อทองอย่างต่อเนื่อง เนื่องจากลูกค้าเชื่อว่าราคาทองมีโอกาสจะปรับขึ้นไปอีกในช่วงปลายปีและต้นปีหน้า โดยลูกค้าที่ซื้อทองยังคงได้ใบจองและต้องมารับทองได้อีก 2 สัปดาห์ข้างหน้า
ขณะที่ราคาทองคำวันที่ 26 ก.ย. มีการปรับขึ้น-ลงทั้งสิ้น 17 ครั้ง โดยราคาล่าสุด ทองคำแท่งขายออกบาทละ 24,100 บาท ทองรูปพรรณ ขายออกบาทละ 24,500บาท